奉送二十三舅錄事之攝郴州
作者：杜甫
朝代：唐

paragraphs: 賢良歸盛族，吾舅盡知名。
徐庶高交友，劉牢出外甥。
泥塗豈珠玉，環堵但柴荆。
衰老悲人世，驅馳厭甲兵。
氣春江上別，淚血渭陽情。
舟鷁排風影，林烏反哺聲。
永嘉多北至，句漏且南征。
必見公侯復，終聞盜賊平。
郴州頗涼冷，橘井尚淒清。
從役何蠻貊，居官志在行。